**Исторически танци с музика от Барока до... Свиридов**

**24 септември – Зала НМА „Проф. Панчо Владигеров” – „От менуета до валса“ – спектакъл с исторически танци. Постановчик Маша Илиева, либрето Момчил Георгиев. С участието на студенти на Маша Илиева, Нева Кръстевa, солисти на Националната опера и балет, деца от школата на Маша Илиева и др.**

 Едно необичайно представяне на книга привлече многобройна публика на 24 септември т.г. в Концертната зала на Националната музикална академия „Проф. Панчо Владигеров“. Изданието на „Атеа“ „Исторически танци“ на Мария (Маша) Илиева е едновременно и ценно учебно пособие, и богато илюстрирана с оригинални рисунки и костюми популяризаторска творба за широк кръг изкушени от танца любители. Плодът на десетгодишен труд, който няма аналог у нас в тази проблематика, бе представен по един иновативен и атрактивен начин – с танци и музика на живо, в спектакъл под наслов **ОТ МЕНУЕТА ДО ВАЛСА**. Известната до неотдавна с блестящите си роли балетна прима Маша Илиева днес е уважаван доктор и доцент в Академията, като преподава именно този „исторически“ репертоар – основа на класическия балет, а също и педагог с най-голямата частна балетна школа у нас, репетитор в Националната опера и балет и хореограф с редица творчески постижения. Тя бе и постановчик на въпросния спектакъл в рамките на 51-вото издание на Международния фестивал „Софийски музикални седмици“ по либрето на доц. д-р Момчил Георгиев.

Както подобава при представяне на книга, в началото на вечерта бе словото – краткото встъпление на проф. д-р Виолета Горчева и съдържателната рецензия за книгата от проф. д-р Анелия Янева, представяща задълбоченото изследване на автора в най-добра светлина. А след това какво ли не се случи на сцената за по-малко от един час - мултимедия, танци в строги рокли и пищни костюми, музика на живо – изпълнена на орган, клавесин, виола да гамба, блокфлейта и вокал, танцуващи конферансиета, запис на валс от Георгий Свиридов, малки феи от балетната школа „Маша Илиева“и младите надежди на Софийска опера и балет Жаклин Драганова, Богомил Менкизе, Венера Христова, Даниел Обрешков, София Абенанти и Джон Абенанти - пъстър, стилен, вълнуващ и познавателен спектакъл за всеки почитател с вкус към историята на танца. Интермедиите на конферансиетата Ана Вутова и Никола Попов умело насочваха публиката в епохите и стиловете на танците с хумор и непосредственост. Аплодисменти за чудесните музиканти - изпълнители на старинни инструменти от класа на проф. д-р Нева Кръстева: Емил Михов, Дона Стоянова, Благовеста Ангелова, Мила Наумова, Димитрий Димитров - те бяха равностойни музикални опори на танцьорите във всеки един момент. Музикалните откъси, подбрани от барока до съвременността, бяха прекрасната рамка, в която се вградиха танцовите номера с познати и не дотам имена - Сарабанда, Пасамецо, Буре, Турдион, Естампи, Куранта, Менует, Гавот бяха чудесно изпълнени от студентите на Маша Илиева от първи и трети курс от специалността „Балетна педагогика“. Увенчани за финал от Краля на танца и възлов номер във всяка класическа балетна постановка – Негово Величество Валсът в изпълнение на бъдещите звезди от школата на Маша!

Като преподавател по класически танц, с повече от 20 години стаж в НУТИ, бих желала да изкажа своето мнение по повод предмета „Исторически танци“. Това е крайно необходима дисциплина не само в специализираните балетни, но и във всички театрални и музикални училища, във ВУЗ-ове, подготвящи бъдещи певци, актьори, режисьори и балетни педагози! Не случайно на 24.09.2020 в залата присъстваха деца от НУТИ, които през последните години бяха лишени от този предмет!

Мога само да адмирирам екипа на спектакъла „От менуета до валса“ затова, че за кратко време получихме много информация! В заключение ще цитирам откъс от книгата на доц. д-р Мария Илиева „Исторически танци“:

„Значението на историческите битови танци днес е неоспоримо! Не само в оперните и балетните постановки, но и в театъра, и в киното присъствието им е незаменимо!“

Фани Чернева

Преподавател по класически танц в НУТИ